Ohjeita raskaana olevalle ja synnyttäjälle koronavirus (COVID-19) –epidemian aikana

## Koronavirus ja raskaus

* Raskaus lisää riskiä sairastua vakavaan koronavirusinfektioon. Riski kasvaa, jos odottavalla äidillä on muitakin vaikealle koronavirusinfektiolle altistavia tekijöitä, kuten huomattava ylipaino.
* Tutkimusten mukaan koronainfektio raskauden aikana lisää riskiä ennenaikaiseen synnytykseen ja muihin raskauskomplikaatioihin. Se suurentaa myös vastasyntyneen riskiä joutua osastohoitoon.
* Koronavirusinfektion ei tiedetä lisäävän sikiövaurion riskiä.
* Uusimmissa tutkimuksissa on osoitettu, että koronavirus tarttuu myös veriteitse äidistä syntymättömään lapseen. Tartunnan saaneiden vastasyntyneiden oireet ovat olleet pääosin lieviä, ja ne ovat menneet nopeasti ohi.
* Koronavirusrokotetta suositellaan raskaana oleville. Äidin rokotteesta saamat vasta-aineet suojaavat myös vastasyntynyttä.

## Raskaana olevan hoito

* Raskaana olevien hoito tapahtuu koronavirusepidemian aikana erikoissairaanhoidossa kuten muulloinkin
	+ Koronavirukselle altistuneita tai siihen sairastuneita pyydetään siirtämään kiireettömät kontrollit karanteenin tai paranemisen jälkeen tapahtuviksi.
	+ Kiireellinen ja päivystysluonteinen hoito tapahtuu normaalisti.
	+ oireeton puoliso tai tukihenkilö voi olla mukana vastaanottokäynnillä.
* Jos olet raskaana ja hoitoon hakeutumisesi syy on hengitystieinfektio, noudata koko väestölle suunnattuja ohjeita.
* Jos olet altistunut, sinulla epäillään tai todetaan koronavirus ja tarvitset kiireellistä tai päivystyksellistä hoitoa raskauteen tai synnytykseen liittyen, soita aina ennen sairaalaan tuloa synnytysvastaanotolle p. 08 3153198 tarkempien ohjeiden saamiseksi.
	+ Saapuessasi synnyttäjien vastaanotolle laita hengityssuojain ja desinfioi kätesi, minkä jälkeen sinut ohjataan suoraan eristyshuoneeseen.

## Synnyttäjän hoito

* Koronavirusta sairastavan äidin synnytys hoidetaan eristyshuoneessa normaalein hoitoperiaattein äidin ja sikiön vointia tarkasti seuraten. Oireeton puoliso tai tukihenkilö voi olla mukana synnytyksessä.
* Infektio-oireeton puoliso tai tukihenkilö saa osaston tilanteen salliessa olla mukana Äiti-lapsiosastolla sekä mukana keisarileikkauksessa. Naistenosastolla toimitaan erillisen sopimuksen mukaan.
* Synnytyksen jälkeen äitiä ja vastasyntynyttä ei eroteta, ellei äiti tai lapsi ole tehohoidon tarpeessa
* Hyväkuntoinen äiti ja lapsi voidaan kotiuttaa suoraan synnytysosastolta.
* Sairaalahoitoa tarvitsevat äiti ja lapsi hoidetaan eristyksessä muista potilaista.
* Äiti voi imettää ja hoitaa vauvaa normaalisti käyttäen hengityssuojaa ja muistaen hyvän käsihygienian.